Dampskipet «Arendal», bygd 1865, var Arendalskes andre skip, og seilte i kystfart mellom Kristiania, Kristiansand og Bergen. Skipet fikk et langt liv i norsk kystfart som kystruteskip og senere fraktefartøy, under navn DS Vesterålen og DS Nordfjord. Maleri av ukjent kunstner. Tilhører Kubens samlinger i Arendal.
**Arendals Dampskibsselskab AS (ADS)** er et norsk rederi, og senere rutebilselskap, som ble stiftet første gang 9. mars 1857 i Arendal. Gjennom mer enn 100 år drev selskapet rutetrafikk langs kysten. Den mest kjente ruten gikk mellom Oslo og Bergen og var kjent under navnet *Kystruta Oslo-Bergen* eller *hurtigruten*. Rederiet hadde lenge sitt hovedkontor ved dampskipskaia i Arendal, og bygningen har stadig navn etter rederiet ADS.

Dampskipsrutene
---------------

Selskapets første skip, DS «Nedenæs», ble satt i trafikk på strekningen Oslo-Kristiansand. Fra 1865, da DS «Arendal» ble levert, ble ruten forlenget vestover til Bergen. Tonnasjen ble raskt forsterket med DS «Motala». ADS drev helårs rutetrafikk mellom landets to største byer frem til 1969. Kystruten var lenge et samarbeidsforetak mellom ADS og Det Stavangerske Dampskibsselskab.

Brevikruta, drevet av ADS, forbandt byene på Sørlandet med hovedstaden. I Brevik korresponderte rutebåtene med jernbane til hovedstaden. Dette var lenge den raskeste måten å reise fra Sørlandet til hovedstaden. En ny æra begynte da Arendal i 1935 fikk jernbaneforbindelse til Oslo via Sørlandsbanen. Jernbanen overtok da mye av den trafikken som tidligere gikk med dampskip, spesielt passasjertrafikken.

Rederiets skip
--------------

I alt eide rederiet 21 skip. Det siste, MS «Oslo», ble bygd i 1962 og solgt allerede i 1969. Selskapets mest berømte skip er trolig DS «Galtesund» som hadde en dramatisk historie knyttet til 2. verdenskrig. Skipet som var på vei vestover forbi Jæren ble kapret av norske kommandosoldater og ført til Skottland. Året etter ville man gjenta bedriften og igjen skulle et ADS-skip kapres, denne gang DS «Tromøsund». Denne kapringen endte med katastrofe. Skipet ble bombet av tyske fly og senket i Nordsjøen. Ingen overlevde.

Rederiets verste forlis skjedde i 1928 da DS «Norge» sank utenfor Haugesund og ni personer omkom. Skipet ble berget og fikk nytt navn, DS «Bjørgvin». 

* DS «Dronningen» i 1929  Foto: Anders Beer WilseDS «Dronningen» i 1929  Foto: Anders Beer Wilse
* DS «Galtesund» i 1931  Foto: Anders Beer WilseDS «Galtesund» i 1931  Foto: Anders Beer Wilse
* DS «Excellensen» i 1929  Foto: Anders Beer WilseDS «Excellensen» i 1929  Foto: Anders Beer Wilse
* DS «Norge» / DS «Bjørgvin»  Foto: Anders Beer WilseDS «Norge» / DS «Bjørgvin»  Foto: Anders Beer Wilse

Rutebilvirksomhet
-----------------

ADS startet rutebilvirksomhet i 1927 da de kjøpte selskapet Arendal og Omegns Automobilruter. ADS satset tidlig på landeveistransport og drev en rekke gods- og passasjerruter. Den mest kjente bussruta var *Porsgrunnsruta* mellom Kristiansand og Porsgrunn. Etter krigen utvidet ADS rutetilbudet ved å kjøpe opp flere lokale rutebilselskaper. Hisøyruta (1952), Molandsruta (1966), LFBs rutebiler (1968), Fevikruta (1969), Tromøyruta (1974), Rykeneruta (1977) og Grimstad og Omegn Bilruter (1986). 
Rutebilvirksomheten i ADS ble 1. januar 1986 skilt ut og med nye eiere forvandlet til Aust-Agder Trafikkselskap (ATS) med NSB Biltrafikk som en av eierne. Dette selskapet skiftet som en del av Nettbuss navn til Nettbuss Sør i februar 2000, og hadde busstrafikken i området helt til utgangen av 2014.

* Plakat fra 1930-årene da ADS kunne tilby turistene rundtur med ruteskip og buss.Plakat fra 1930-årene da ADS kunne tilby turistene rundtur med ruteskip og buss.
* Buss fra ADS ventende på Arendal rutebilstasjon i 1983. Foto: p.Alan Cyril LittlewoodBuss fra ADS ventende på Arendal rutebilstasjon i 1983. Foto: p.Alan Cyril Littlewood
* Buss fra ADS ventende på Arendal rutebilstasjon i 1983. Foto: p.Alan Cyril LittlewoodBuss fra ADS ventende på Arendal rutebilstasjon i 1983. Foto: p.Alan Cyril Littlewood

Ny rederivirksomhet
-------------------

Rederivirksomheten i ADS ble tatt opp igjen i 2008. Selskapet har i dag interesser i og drift av skip hovedsakelig innenfor offshore. Selskapet har fortsatt hovedkontor i Arendal, og eies i dag av B.T. Larsen & Co AS.

Flåteliste
----------

### 1857 - 1969

| Navn | Type | Tonnasje | Tidsrom | Annet |
| --- | --- | --- | --- | --- |
| DS «Nedenæs» | Kystruteskip | 70 nrt | 1857 - 1864 | Hjuldamper |
| DS «Arendal» (1) | Kystruteskip | 149 brt | 1865 - 1877 | Opphugget 1975 |
| DS «Motala» / DS «Brevik» | Kystruteskip | 331 brt | 1868 - 1938 |  |
| DS «Lindholmen» | Kystruteskip | 421 brt | 1878 - 1907 |  |
| DS «Arendal» (2) | Kystruteskip | 517 brt | 1882 - 1939 |  |
| DS «Spero» | Lasteskip | 968 brt | 1891 - 1908 |  |
| DS «Dronningen» | Kystruteskip | 661 brt | 1894 - 1940 |  |
| DS «Excellensen» | Kystruteskip | 425 brt (1905) | 1899 - 1935 |  |
| DS «Vøringen» | Kystruteskip | 178 brt | 1903 - 1923 |  |
| DS «Eidanger» | Kystruteskip | 219 brt | 1904 - 1931 |  |
| DS «Kong Oscar II» | Kystruteskip | 914 brt | 1904 - 1945 |  |
| DS «Halden» | Kystruteskip | 318 brt | 1905 - 1933 |  |
| DS «Norge» / DS «Bjørgvin» | Kystruteskip | 793 brt | 1910 - 1929 - 1960 |  |
| DS «Kristiansand» (1) | Kystruteskip | 484 brt | 1914 - 1914 |  |
| DS «Kristiansand» (2) | Kystruteskip | 473 brt | 1915 - 1957 |  |
| DS «Galtesund» | Kystruteskip | 623 brt | 1919 - 1955 |  |
| DS «Anemone» | Godsruteskip | 187 brt | 1926 - 1931 |  |
| DS «Tromøsund» | Kystruteskip | 732 brt | 1928 - 1943 | Senket av tyske fly |
| DS «Oslo» (1) | Kystruteskip | 881 brt | 1929 - 1959 |  |
| MS «Arendal» (3) | Kystruteskip | 605 brt | 1955 - 1955 |  |
| MS «Arendal» (4) | Kystruteskip | 678 brt (1905) | 1957 - 1967 |  |
| MS «Oslo» (2) | Kystruteskip | 727 brt | 1962 - 1969 |  |

Arkivet
-------

Arkivet etter Arendals Dampskibsselskab befinner seg på KUBEN i Arendal. Arkivet omfatter både rederi- og rutebilvirksomheten. Arkivet strekker seg fra perioden 1870-2001 og inneholder bl.a. aksjeprotokoller, styreprotokoller, kopibøker, brevjournaler, korrespondanse, inngående brev, sakarkiv, styresaker, erstatningsjournaler/saker, havarier, skipspapirer/bøker, regnskapsbøker, pakkesaker, statistikk, vareprotokoller, billetter/telegrammer, kvitteringsbøker, avisutklipp, tegninger, foto og reklame.

Referanser
----------

1. ↑  Da galtesund forsvant sporløst, *Avtrykk.no*, 1.3.2017
2. ↑  Kapringen av D/S Tromøsund *Avtrykk.no*, 28.02.2018
3. ↑  Bergingen av D/S Norge, *Avtrykk.no*, 1.4.2015
4. ↑  Øyvind Bjorvatn (red): Fra damp til diesel – ADS – ATS – Nettbuss Sør 1857 – 2007. 150 år i samferdselens tjeneste. Arendal 2007. Side 77

Litteratur
----------

* Birger Dannevig: *Arendals Dampskibsselskab 1857-1982*, Arendal 1982
* Øyvind Bjorvatn (red): *Fra damp til diesel – ADS – ATS – Nettbuss Sør 1857 – 2007. 150 år i samferdselens tjeneste.* Arendal 2007
* Artikkel om Arendals Dampskibsselskab av Dag Bakka jr. i «Skipet» 1.2000

Eksterne lenker
---------------

* (no) Arkiv etter Arendals Dampskibsselskab på Arkivportalen
* Arendals Dampskibsselskabs nettside

|  |  |
| --- | --- |
| Oppslagsverk/autoritetsdata | VIAF
 |